Елисавета Багряна
Горе

chitanka.info

И ето, крилете извивай,

орлице-душа, над простора!

Край тебе сега кръгозора

безкрайно широк се разкрива.

Планинските върхове нижат

възход, неизгледност и вечност.

Оставен, забравен, далечен

градът е — и с него — и грижата.

Между ни разлято е злато,

между ни пожари са алени.

Тях младата есен запали —

и свети светът необятен.

И всяка човешка умора

и болка тук тихо прегаря

и с белите утринни пари

отива към слънцето горе.

А утре, когато отново

ти слезеш в живота при хората —

съгрей ти с човешкото слово,

съгрей им сърцата затворени!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.